Torsten Gejl (ALT), 2025-03-25:
Tak, formand.
Der er over 54.000 borgere, der har skrevet under på et forbud mod nikotinposer – tak til jer.
I har i hvert fald sikret, at vi har fået en kæmpestor og meget detaljeret debat om det her emne i dag i Folketinget.
Det er der ikke nogen der kan være i tvivl om.
Men det er også en kompleks debat og en svær debat.
Udfordringen med nikotinposer er bl.a., at hunde kan dø af dem.
Der er 810.000 hunde i Danmark, og der kommer 65.000 til om året, fortrinsvis hvalpe, som jo er særligt udsatte for det her.
Det er uvist, hvor mange hunde der dør om året af at spise nikotinposer, men en er jo for så vidt for mange, for det er i hvert fald ikke hundens skyld, at der er nogle ubetænksomme sjæle, der har smidt dem.
Der bliver, som vi har hørt, droppet 5,3 millioner nikotinposer om året i den danske natur, og der vil jeg da komme med en opfordring herfra til alle, der bruger nikotinposer: Lad være med at dumpe dem i naturen.
Smid dem i en skraldespand.
Det ville kunne løse mange af de her problemer.
Så har jeg faktisk fået at vide af Kræftens Bekæmpelse, at de her nikotinposer nedbrydes, så længe de er udsat for sollys, hvilket vil sige, at de faktisk lige så stille nedbrydes, men det gør de ikke, hvis de er dækket til af blade.
Og hvis de er det, kan en hund jo sagtens finde dem.
Så det er et kæmpestort problem.
Der er langt mere nikotin i nikotinposer, end der er i cigaretter, og nikotin i de mængder skader faktisk unges hjerner.
Så der er masser af udfordringer ved nikotinposer.
Der er også udfordringer ved at forbyde dem.
En udfordring er, at man formentlig flytter salget til det sorte marked, hvor man vil kunne købe dem.
En anden udfordring er, at man risikerer at flytte forbruget af nikotinposer til forbruget af cigaretter.
Det var sådan, at dengang der kom afgift på nikotinposer, så de blev dyrere, sendte Skatteministeriet et signal til Sundhedsministeriet om, at man regnede med, at flere ville komme til at ryge cigaretter.
Og i og med at cigaretter er den største dræber med hensyn til kræft, vi har i Danmark, er det jo også et problem, hvis det er sådan, at flere mennesker kommer til at dø af kræft.
Kræftens Bekæmpelse, som jeg har talt med i dag, vil ikke udelukke, at det at forbyde nikotinposer fører til flere kræfttilfælde, fordi flere kommer til at ryge cigaretter.
Ministeren har i dag gennemgået en række ting, der er på vej.
Der er et forbud mod smag i nikotinposer på vej.
Mængden af nikotin skal begrænses, hvilket i nogen grad vil hjælpe.
Og så taler vi om producentansvar, hvilket betyder, at dem, som tjener kassen på at lave de her nikotinposer, skal også være ansvarlige for at rydde op.
Jeg giver ministeren ret i, at de kampagner, som burde være seriøse, og som burde være hurtigt på vej for at forhindre det her, burde betales af producenterne.
Men vi står stadig væk med et problem, fordi det tager tid at få det her undersøgt tilstrækkeligt til, at man kan påføre dem sådan et producentansvar.
Hvad gør vi så i mellemtiden?
Der kommer mange gode idéer.
Bare den her debat har da bragt mange gode idéer med sig, et pantsystem f.eks.
Det kan være svært med et pantsystem, for vi kender alle sammen det der med at aflevere en dåse i automaten, og så får vi ikke ingen pant, fordi vi finder ud af, at den er købt i Tyskland, men det kunne måske løses.
Eller som det også blev foreslået, og som jeg også har siddet og tænkt på, kan man spørge: Kan man lave noget mere bionedbrydeligt?
Kan man putte et stof i de her nikotinposer, der gør, at hundene afskyr dem?
Der er jo mange idéer, og jeg håber da også, der er virksomheder, der lytter med i dag, for med den rigtige mængde iværksætteri kunne det her måske løses.
Man kunne i hvert fald tjene mange penge på at afhjælpe det her problem.
Hvis den her debat kommer til at føre til en hurtig drøftelse, vil vi i Alternativet meget, meget gerne deltage i den.
Vi synes allerede, at det er en kæmpe sejr, for alle de borgere, der har skrevet under på det her borgerforslag, at der vil blive indkaldt til drøftelser, men hvis vi kan finde en hurtigere løsning, vil Alternativet som sagt gerne være med til det.
Vi vil meget gerne være med til at komme med idéer til, hvordan det kunne gøres.
Jeg er ikke sikker på, at vi har knækket koden endnu, men vi er et innovativt folk, så mon ikke det kunne lade sig gøre.
Tak, formand.